Urbanus etc. dilecto filio Heinrico, electo Aboensi, salutem etc. Apostolice solicitudinis studium circa diuersa, que agenda nostris incumbunt humeris, est illud potissimum, ut circa ecclesiarum statum et illarum maxime, que pastorum suorum sunt regimine destitute, sic solicita diligentia intendamus, quod ecclesie ipse nostre operationis studio, fauoris auxilio suffragante, preseruentur a noxijs, ut prosperitatis uotiue successibus gratulentur. Nuper siquidem bone memorie Henningo (!), episcopo Aboensi, regimini Aboensis ecclesie presidente nos cupientes eidem ecclesie, cum vacaret, per apostolice sedis prouidentiam ydoneam presidere personam, prouisionem eiusdem ecclesie Aboensis dispositioni et ordinacioni nostre ea vice duximus specialiter reseruandam, decernendo extunc irritum et inane, si secus super hijs per quoscunque quauis auctoritate scienter uel ignoranter contingeret attemptari. Postmodum uero, dicta ecclesia per obitum eiusdem Henningi (!) episcopi, qui extra Romam curiam diem clausit extremum, pastoris solatio destituta, dilecti filij capitulum ipsius ecclesie, reseruacionis et decreti huius forsan ignari, te prepositum dicte ecclesie in sacerdotio constitutum in episcopum Aboensem licet de facto concorditer elegerunt, tuque reseruacionis et decreti predictorum similiter inscius eleccioni huius de te facte, illius tibi presentato decreto, consensisti eciam de facto et demum, reseruacione et decreto predictis ad tuam deductis noticiam, huius eleccionis negocium proponj fecisti in consistorio coram nobis. Nos igitur eleccionem attemptatam et alia inde secuta, prout erant, irrita et inania reputantes et ad prouisionem ipsius ecclesie celerem et felicem, de qua nullus preter nos hac uice se intromittere potuit neque potest, reseruacione et decreto obsistentibus supradictis, ne dicta ecclesia longe vacacionis exponeretur incommodis, paternis et solicitis studijs intendentes, post deliberacionem, quam de preficiendo eidem ecclesie personam utilem et eciam fructuosam, que sciret, vellet et posset eam preseruare a noxijs et aduersis ac in suis manutenere iuribus et eciam adaugere, cum fratribus nostris habuimus diligentem, demum ad te, litterarum scientia preditum, vite ac moris honestate decorum, in spiritualibus prouidum et in temporalibus circumspectum ac alijs virtutum meritis, prout ex fidedignorum assertione percepimus multipliciter, insignitum, direximus oculos nostre mentis, quibus omnibus ac eciam dictorum capituli concordi te eligencium voluntate debita meditacione pensatis, de persona tua eidem ecclesie Aboensi de dictorum fratrum consilio auctoritate apostolica prouidemus teque illi preficimus in episcopum et pastorem, curam et administracionem ipsius tibi in spiritualibus et temporalibus plenarie committendo, jn illo, qui dat gracias et largitur premia, confidentes, quod ipsa ecclesia sub tuo felici regimine, gracia tibi assistente diuina, prospere dirigetur et salubria suscipiet incrementa. Jugum igitur Dominj, tuis impositum humeris, suscipiens reuerenter et suauj eius oneri humiliter colla submittens, sic eiusdem ecclesie solicitam curam geras gregem dominicum in illa tibi commissum doctrina verbi et operis informando, quod eadem ecclesia Aboensis gubernatori circumspecto et fructuoso administratori gaudeat se commissam ac bone fame tue odor ex laudabilibus tuis actibus latius diffundatur, tuque preter eterne retribucionis premium nostre beniuolencie graciam vberius consequi merearis. Datum Auinione iij nonas octobris pontificatus nostri anno quarto. In eodem modo dilectis filijs capitulo ecclesie Aboensis salutem etc. dilectis filijs clero ciuitatis et diocesis Aboensis s. etc. dilectis filijs populo ciuitatis et diocesis Aboensis s. etc. dilectis filijs vniuersis vasallis ecclesie Aboensis s. etc. mut. mutandis. D. u. s. In eodem modo venerabili fratri archiepiscopi Vpsalensi s. etc. Ad cumulum tue cedit salutis etc. D. u. s. In eodem modo carissimo in Christo filio Alberto, rege Suecie jllustri, salutem etc. Gratie diuine premium et preconium humane laudis etc. … actio graciarum. D. u. s.